CELEX: 32020D2200
Language: sk
Date: 2020-12-17 00:00:00
Title: Vykonávacie rozhodnutie Komisie (EÚ) 2020/2200 zo 17. decembra 2020 o predĺžení lehôt na zber vyhlásení o podpore v prípade určitých európskych iniciatív občanov podľa nariadenia Európskeho parlamentu a Rady (EÚ) 2020/1042 [oznámené pod číslom C(2020) 9226] (Iba anglické znenie je autentické)

23.12.2020   
               
               
                  SK
               
               
                  Úradný vestník Európskej únie
               
               
                  L 434/56
               
            
         VYKONÁVACIE ROZHODNUTIE KOMISIE (EÚ) 2020/2200
         zo 17. decembra 2020
         o predĺžení lehôt na zber vyhlásení o podpore v prípade určitých európskych iniciatív občanov podľa nariadenia Európskeho parlamentu a Rady (EÚ) 2020/1042
         
            
               [oznámené pod číslom C(2020) 9226]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2020/1042 z 15. júla 2020, ktorým sa stanovujú dočasné opatrenia týkajúce sa lehôt pre fázy zberu, overovania a posudzovania uvedené v nariadení (EÚ) 2019/788 o európskej iniciatíve občanov vzhľadom na výskyt ochorenia COVID-19 (1), a najmä na jeho článok 2 ods. 2,
         po porade s výborom pre európsku iniciatívu občanov zriadeným článkom 22 nariadenia Európskeho parlamentu a Rady (EÚ) 2019/788 (2),
         keďže:
         
                     (1)
                  
                  
                     Nariadením (EÚ) 2020/1042 sa stanovujú dočasné opatrenia v súvislosti s európskou iniciatívou občanov s cieľom riešiť výzvy, ktorým čelili organizátori iniciatív občanov a inštitúcie Únie po tom, ako Svetová zdravotnícka organizácia v marci 2020 oznámila, že šírenie ochorenia COVID-19 prepuklo do celosvetovej pandémie. V mesiacoch nasledujúcich po tomto oznámení prijali členské štáty reštriktívne opatrenia na boj proti kríze v oblasti verejného zdravia. V dôsledku toho sa takmer vo všetkých členských štátoch utlmil verejný život. Nariadením sa preto predĺžili určité lehoty stanovené v nariadení Európskeho parlamentu a Rady (EÚ) 2019/788.
                  
               
                     (2)
                  
                  
                     Nariadením (EÚ) 2020/1042 sa Komisia zároveň splnomocňuje, aby lehoty na zber za určitých okolností predĺžila ešte o tri mesiace, pokiaľ ide o iniciatívy, ktorých obdobie zberu prebieha v čase nového výskytu ochorenia COVID-19. Podmienky pre prípadné ďalšie predĺženie sú podobné ako tie, ktoré viedli k počiatočnému predĺženiu po vypuknutí pandémie ochorenia COVID-19 v marci 2020, konkrétne že aspoň štvrtina členských štátov alebo niekoľko členských štátov predstavujúcich viac ako 35 % obyvateľstva Únie uplatňuje opatrenia v reakcii na pandémiu COVID-19, ktoré podstatne sťažujú možnosti organizátorov zbierať vyhlásenia o podpore v papierovej forme a informovať verejnosť o svojich prebiehajúcich iniciatívach.
                  
               
                     (3)
                  
                  
                     Komisia od prijatia nariadenia (EÚ) 2020/1042 v júli 2020 pozorne monitoruje situáciu v členských štátoch. Výrazný nárast výskytu ochorenia COVID-19 v celej Únii v októbri 2020 viedol k posilneniu reštriktívnych opatrení v čoraz väčšom počte členských štátov. Do konca októbra 2020 sa v snahe zastaviť alebo spomaliť prenos ochorenia COVID-19 výrazne zintenzívnili opatrenia obmedzujúce voľný pohyb občanov v jednotlivých členských štátoch.
                  
               
                     (4)
                  
                  
                     Komisia dospela na základe dostupných informácií k záveru, že podmienky na ďalšie predĺženie lehôt na zber boli splnené 1. novembra 2020. Štyri členské štáty oznámili, že od uvedeného dátumu uplatňujú vnútroštátne opatrenia na obmedzenie pohybu, ktoré občanom zakazujú voľne sa pohybovať na ich území alebo takýto voľný pohyb podstatne obmedzujú. Deväť členských štátov okrem toho uviedlo, že hoci neuplatňujú vnútroštátne opatrenia na obmedzenie pohybu, uplatňujú opatrenia s podobnými reštriktívnymi účinkami na verejný život vo svojej krajine alebo prinajmenšom v jej podstatných častiach. Tieto opatrenia veľmi nepriaznivo ovplyvňujú aj schopnosť organizátorov zbierať vyhlásenia o podpore v papierovej forme a informovať verejnosť o svojich prebiehajúcich iniciatívach. Tieto negatívne účinky vyplývajú z kombinácie reštriktívnych opatrení vrátane opatrení na obmedzenie pohybu na lokálnej úrovni, obmedzení prístupnosti verejných priestorov, zatvorenia alebo obmedzeného otvorenia obchodov, reštaurácií a pohostinských zariadení, prísnych obmedzení kapacity verejných zhromaždení a súkromných stretnutí a uloženia zákazu vychádzania. Na základe v súčasnosti dostupných informácií zostanú uvedené opatrenia, resp. opatrenia s podobným účinkom pravdepodobne zavedené na obdobie najmenej troch mesiacov.
                  
               
                     (5)
                  
                  
                     Dotknuté členské štáty predstavujú prinajmenšom jednu štvrtinu členských štátov a viac ako 35 % obyvateľstva Únie.
                  
               
                     (6)
                  
                  
                     Z uvedených dôvodov možno dospieť k záveru, že v prípade iniciatív, ktorých lehota na zber prebiehala 1. novembra 2020, sú splnené podmienky na udelenie predĺženia lehôt na zber. Dané lehoty na zber by sa preto mali predĺžiť o 3 mesiace.
                  
               
                     (7)
                  
                  
                     V prípade iniciatív, ktorých obdobie zberu sa začalo medzi 1. novembrom 2020 a dátumom prijatia tohto rozhodnutia, by sa mala lehota na zber predĺžiť do 1. februára 2022.
                  
               
                     (8)
                  
                  
                     Pokiaľ ide o iniciatívy, ktorých lehota na zber sa skončila medzi 1. novembrom 2020 a dátumom prijatia tohto rozhodnutia, malo by sa toto rozhodnutie uplatňovať so spätnou účinnosťou,
                  
               PRIJALA TOTO ROZHODNUTIE:
         
            Článok 1
            
               1.   Ak zber vyhlásení o podpore európskej iniciatívy občanov (ďalej len „iniciatíva“) prebiehal 1. novembra 2020, maximálna lehota na zber sa pre danú iniciatívu predlžuje o tri mesiace.
            
            
               2.   Ak sa zber vyhlásení o podpore iniciatívy začal medzi 1. novembrom 2020 a 17. decembrom 2020, lehota na zber sa pre danú iniciatívu predlžuje do 1. februára 2022.
            
         
         
            Článok 2
            Nové konečné dátumy lehôt na zber sú pre nasledujúce iniciatívy takéto:
            
                        —
                     
                     
                        pre iniciatívu s názvom „Rýchle, spravodlivé a účinné riešenie zmeny klímy“ (The fast, fair and effective solution to climate change): 6. február 2021,
                     
                  
                        —
                     
                     
                        pre iniciatívu s názvom „Kohézna politika pre rovnosť regiónov a udržateľnosť regionálnych kultúr“ (Cohesion policy for the equality of the regions and sustainability of the regional cultures): 7. február 2021,
                     
                  
                        —
                     
                     
                        pre iniciatívu s názvom „Ukončenie oslobodenia od dane z leteckého paliva v Európe“ (Ending the aviation fuel tax exemption in Europe): 10. február 2021,
                     
                  
                        —
                     
                     
                        pre iniciatívu s názvom „Cena uhlíka na boj proti zmene klímy“ (A price for carbon to fight climate change): 22. apríl 2021,
                     
                  
                        —
                     
                     
                        pre iniciatívu s názvom „Pestujme vedecký pokrok: na plodinách záleží!“ (Grow scientific progress: crops matter!): 25. apríl 2021,
                     
                  
                        —
                     
                     
                        pre iniciatívu s názvom „Zastavme korupciu v Európe už v zárodku neposkytnutím finančných prostriedkov krajinám, ktorých súdnictvo je aj po uplynutí lehoty neefektívne“ (Stop corruption in Europe at its root, by cutting off funds to countries with inefficient judiciary after deadline): 12. jún 2021,
                     
                  
                        —
                     
                     
                        pre iniciatívu s názvom „Opatrenia na riešenie naliehavých problémov v oblasti klímy“ (Actions on Climate Emergency): 23. jún 2021,
                     
                  
                        —
                     
                     
                        pre iniciatívu s názvom „Zachráňme včely a poľnohospodárov! Za poľnohospodárstvo šetrné voči včelám pre zdravé životné prostredie“ (Save Bees and farmers! Towards a bee-friendly agriculture for a healthy environment): 30. jún 2021,
                     
                  
                        —
                     
                     
                        pre iniciatívu s názvom „Zastavte odstraňovanie plutiev – zastavte obchod“ (Stop Finning – Stop the trade): 31. október 2021,
                     
                  
                        —
                     
                     
                        pre iniciatívu s názvom „VOLIČI BEZ HRANÍC, Plné politické práva pre občanov EÚ“ (VOTERS WITHOUT BORDERS, Full Political Rights for EU Citizens): 11. december 2021,
                     
                  
                        —
                     
                     
                        pre iniciatívu s názvom „Zavedenie nepodmienených základných príjmov v celej EÚ“ (Start Unconditional Basic Incomes (UBI) throughout the EU): 25. december 2021,
                     
                  
                        —
                     
                     
                        pre iniciatívu s názvom „Libertà di condividere“: 1. február 2022,
                     
                  
                        —
                     
                     
                        pre iniciatívu s názvom „Právo na liečbu“ (Right to Cure): 1. február 2022.
                     
                  
         
            Článok 3
            Toto rozhodnutie má spätnú účinnosť v súvislosti s iniciatívami, ktorých lehota na zber sa skončila medzi 1. novembrom 2020 a dátumom prijatia tohto rozhodnutia.
         
         
            Článok 4
            Toto rozhodnutie je určené týmto adresátom:
            
                        —
                     
                     
                        skupine organizátorov iniciatívy s názvom „Rýchle, spravodlivé a účinné riešenie zmeny klímy“ (The fast, fair and effective solution to climate change),
                     
                  
                        —
                     
                     
                        skupine organizátorov iniciatívy s názvom „Kohézna politika pre rovnosť regiónov a udržateľnosť regionálnych kultúr“ (Cohesion policy for the equality of the regions and sustainability of the regional cultures),
                     
                  
                        —
                     
                     
                        skupine organizátorov iniciatívy s názvom „Ukončenie oslobodenia od dane z leteckého paliva v Európe“ (Ending the aviation fuel tax exemption in Europe),
                     
                  
                        —
                     
                     
                        skupine organizátorov iniciatívy s názvom „Cena uhlíka na boj proti zmene klímy“ (A price for carbon to fight climate change),
                     
                  
                        —
                     
                     
                        skupine organizátorov iniciatívy s názvom „Pestujme vedecký pokrok: na plodinách záleží!“ (Grow scientific progress: crops matter!),
                     
                  
                        —
                     
                     
                        skupine organizátorov iniciatívy s názvom „Zastavme korupciu v Európe už v zárodku neposkytnutím finančných prostriedkov krajinám, ktorých súdnictvo je aj po uplynutí lehoty neefektívne“ (Stop corruption in Europe at its root, by cutting off funds to countries with inefficient judiciary after deadline),
                     
                  
                        —
                     
                     
                        skupine organizátorov iniciatívy s názvom „Opatrenia na riešenie naliehavých problémov v oblasti klímy“ (Actions on Climate Emergency),
                     
                  
                        —
                     
                     
                        skupine organizátorov iniciatívy s názvom „Zachráňme včely a poľnohospodárov! Za poľnohospodárstvo šetrné voči včelám pre zdravé životné prostredie“ (Save Bees and farmers! Towards a bee-friendly agriculture for a healthy environment),
                     
                  
                        —
                     
                     
                        skupine organizátorov iniciatívy s názvom „Zastavte odstraňovanie plutiev – zastavte obchod“ (Stop Finning – Stop the trade),
                     
                  
                        —
                     
                     
                        skupine organizátorov iniciatívy s názvom „VOLIČI BEZ HRANÍC, Plné politické práva pre občanov EÚ“ (VOTERS WITHOUT BORDERS, Full Political Rights for EU Citizens),
                     
                  
                        —
                     
                     
                        skupine organizátorov iniciatívy s názvom „Zavedenie nepodmienených základných príjmov v celej EÚ“ (Start Unconditional Basic Incomes (UBI) throughout the EU),
                     
                  
                        —
                     
                     
                        skupine organizátorov iniciatívy s názvom „Libertà di condividere“,
                     
                  
                        —
                     
                     
                        skupine organizátorov iniciatívy s názvom „Právo na liečbu“ (Right to Cure).
                     
                  
         
            V Bruseli 17. decembra 2020
            
               
                  Za Komisiu
               
               Věra JOUROVÁ
               
                  podpredsedníčka
               
            
         
         
            (1)  Ú. v. EÚ L 231, 17.7.2020, s. 7.
         
            (2)  Nariadenie Európskeho parlamentu a Rady (EÚ) 2019/788 zo 17. apríla 2019 o európskej iniciatíve občanov (Ú. v. EÚ L 130, 17.5.2019, s. 55).